da en en en fr de da id da nb da da da nb da de da da da da en en
De Gamle ”tabte” til vejrguderne i kampen mod Køge - Svanholm Cricketklub
Torsdag d. 19. august 2010 kl. 22:17 af Henrik Pfaff
I kølvandet (bogstaveligt talt) på de sidste mange dages kraftige regn skulle De Gamle forsøge at afvikle deres kamp mod Køge. Det havde regnet det meste af eftermiddagen, og det dryppede da også stadig noget, da kampen skulle være gået i gang. Den var henset til vejret blevet aftalt til 2x15 overs, så der ville være plads til lidt regnpauser undervejs
Afbuddene havde igen ”regnet” ned over holdet, og da lodtrækningen planmæssigt blev tabt og vi sendt til gærdet, kunne vi godt se, at vore gærdespillere skulle leve op til deres bedste, hvis vi skulle have en chance mod det hold, Køge stillede op med. Og med Martin Jørgensen på plads oppe under tagskægget kunne kampen give debut til Darren Howard (4), der skuffende måtte forlade gærdet alt for hurtigt. Han åbnede sammen Allan From (25*), der missede sit 6’er-forsøg for at opnå 30. Samme skæbne overgik Allan Maigaard (25*), der herefter blev afløst af Morten Petersson (0*) og Niels Petersen (0*). De to herrer blev da også de sidste, der kom til gærdet, for umiddelbart efter, at de var kommet ind, åbnede himlen for sluserne, og kort tid efter enedes man om at stoppe den ulige kamp mod vejrguderne. Uden for stod Flemming Søegaard, Lars Bo Gottwald og Per Kyhe klar til at forcere vandmasserne, hvilket der altså ikke blev behov for.
Og efter det obligatoriske 1-brusersbad kunne alle varme den tørstige gane med barens liflige kolde fadøl som det kan ses af billederne.
Svanholm 70 for 1 på 9.5 overs. Kampen stoppet pga. regn
Fra en noget våd dommer og referent